Michael, Dei gratia Senonensis archiepiscopus, omnibus ad quos littere pervenerint, in Domino salutem. Notum fieri volumus tam futuris quam presentibus quod, cum super officiis quatuor matriculariorum laïcorum ecclesie Beati-Stephani Senonensis coram nobis questio verteretur, tam inquisitione facta ab antiquis ecclesie canonicis quam ex eorum confessione, didicimus quod in predicta ecclesia subscriptis debent obsequiis deservire. Duo siquidem eorum, per quindenam unam et alii duo per aliam quindenam, semper debent in ecclesia, non in camera sed in archis ante thesaurum ad hoc deputatis jacere, et in ipsa ecclesia a mane usque ad meridiem demorari. A meridie vero usque ad nonam, unus eorum ad minus ut ecclesiam custodiat; a nona usque ad noctem et deinceps ambo tenentur demorari. Si vero aliquis eorum egritudine manifesta aut necessitate inevitabili jacere nequiverit, alium fidelem et idoneum loco suo poterit subrogare qui ecclesiam fideliter custodiat, et ad ministerium ejus adimplendum sufficiens habeatur. Debent etiam servire sacerdotibus sacristis in lectis eorum in ecclesia faciendis, et calceamentis detrahendis, pallia et capas sericas necnon et tapeta plicare, ecclesiam ornare, carbones et ignem ad thuribula querere et afferre, et alia minuta ecclesie officia explere. Debet etiam unus de septimanariis ad appellationem prime hostium (sic) chori aperire, et custodire chorum ne quis laïcus introeat, quamdiu celebratur missa Beati-Petri. Item debent etiam, temporibus quindenarum suarum, in ecclesia, in camera videlicet propter hoc facta, comedere. Generaliter quotiens fit classicum in ecclesia, debent omnes in ecclesia jacere. In processionibus stationum, tam abbatiarum quam parrochialium ecclesiarum, capas sericas et alia vestimenta et baculum precentoris, quotiens necesse fuerit, qui tunc non fuerint septimanarii debent deferre. Debent etiam in Letania majore previdere et nunciare adventum processionis Sancte-Columbe, et in vigilia Ascensionis, Sancti-Petri et in utraque processione, capas sericas deferre ad suscipienda sanctorum corpora necessarias. Debent iterum in Ramis Palmarum, in Letania majore, in Rogationibus, vexilla preparare et deferri providere. Debent etiam festivis diebus, et quotiens necesse fuerit, tenentes virgas, assistere, a choro populi pressuras expellere, et quotidie, dum divina celebrantur, seculares tumultus et omne noxium ab ecclesia removere. Omnibus per annum ferialibus diebus ad vesperas et ad matutinas primo sonare debet una campana, et post, alia longis motibus; postea duo returni, unus post alium; deinde unus medianus, et facto post medianum intervallo, sequitur classicum duarum campanarum. Ad complectorium, laudes et sextam, una campana; ad primam, primo una campana, postea medianus, quamdiu celebratur missa Beati-Petri; ad terciam, primo una campana, secundo returnus, tercio medianus; ad missam, classicum sicut ad vesperas; ad nonam, sicut ad primam. (Suivent des dispositions minutieuses pour la sonnerie de toutes les fêtes et cérémonies de l’année.) Quod si in his et aliis negligentes extiterint, pena subscripta punientur. Qui, quando debuerit, in ecclesia non jacuerit, operi ecclesie duodecim denarios persolvet; si horologium septimanarius horis debitis non tetenderit, VI denarios persolvet; si ignitegium penitus cesset, XII denarios; si sacristis lectum non fecerint et calceamenta non detraxerint, II denarios; si aquam et ignem ad misse ministerium, et sal ad aquam benedicendam non preparaverint, II denarios; si a meridie usque ad nonam, et a complectorio usque ad ignitegium, ecclesiam non custodierint, VI denarios; si ferialibus diebus ad laudes, hora debita non pulsaverint, I denarium; si penitus omiserint, II denarios. Generaliter quotiens horis et signis debitis pulsare neglexerint, VI denarios; si in novem lectionibus, quotiens capas sericas non plicuerint, I denarium; in festis quinque et septem cereorum, II denarios; in festis annualibus, IV denarios; si in processionibus et stationibus capas non detulerint, III denarios; si ad appellationem prime chorum non aperuerint et custodierint, III denarios; si de ceteris officiis, quod longum est nominare, aliquid pretermiserint, III denarios. Quod ut ratum et firmum permaneat, sigillo nostro et dilectorum filiorum nostrorum capituli Senonensis et Guillermi, thesaurarii, sigillis fecimus communiri. Actum, anno Domini millesimo centesimo nonagesimo octavo.